བཙོན་ནས་བླངས་པའི་མགུར་

བཙོན་ནས་ཧོར་ཁང་ལ་བླངས་པའི་མགུར།

འདི་ན་སུ་དང་གང་གིས་མྱི་ཤེས་པའི། །

གཡུང་དྲུང་ལྷ་ཡི་རྨུ་ཐག་རིང་མོ་འདིས། །

མཐའ་མྱེད་ཆོས་དབྱིངས་རིག་པའི་དབྱིངས་སུ་བཏགས། །

རིག་པའི་བུ་ཆུང་ལུས་ཀྱི་ནང་དུ་བཏགས། །

ལུས་ཀྱི་ཐོ་ཡོར་ཟས་དང་སྐོམ་ལ་བཏགས། །

ཟས་དང་སྐོམ་ནི་ཕྱི་རོལ་རྐྱེན་ལ་བཏགས། །

དེ་ལྟར་ཐག་པ་གཅིག་ལ་གཅིག་འཐུད་པ། །

གཅོད་པའི་ས་མཚམས་གཞན་ནི་ཡོད་མ་ཡིན། །

ས་མཚམས་གཅིག་ནི་ཀུན་གྱིས་མྱོ་འདོད་པ། །

ལུས་སེམས་འབྲེལ་ཐག་ཆོད་པའི་འཆི་བ་ཉིད། །

ས་མཚམས་གཅིག་ནི་ཀུན་གྱིས་མྱྀ་ཤེས་པ། །

ཐག་པ་རུལ་ནས་དབྱིངས་རིག་འདྲེས་པ་ཉིད། །

སེམས་འདི་མཐའ་དང་བྲལ་བའི་ལྷ་མོ་སྟེ། །

ལྷ་མོའི་ཕ་ཡུལ་འཇིག་རྟེན་འདི་མིན་མོད། །

སེམས་ཀྱི་ལྷ་མོའི་ཞབས་ཀྱི་མཐེ་ཆུང་གཅིག །

སྐུད་པས་ལུས་པོ་འདི་ལ་དམ་དུ་བཏགས། །

དེ་ནས་སྐུད་པ་འདི་ཉིད་ཆད་ཀྱི་བར། །

ལུས་ཀྱིས་གང་མྱོང་སེམས་ཀྱིས་མྱོང་བར་སྣང་། །

མཐེ་ཆུང་འདི་ལ་ཕན་གནོད་གང་བྱས་པས། །

ལྷ་མོ་དེ་ལ་བདེ་སྡུག་མྱོང་བར་ཟད། །

ཐག་པ་འདི་དེ་ཆད་ན་ལེགས་མོད་ཀྱང་། །

ཐག་པ་ཆད་པར་འཇིག་རྟེན་ཐམས་ཅད་སྐྲགས། །

ཐག་པས་འབྲེལ་བའི་ཐབས་ལའ་འབད་པ་ནའ། །

ཐག་པའི་སྣེ་ཀུན་ཚེར་མས་དཀྲིས་པར་མཐོང་། །

ཚེར་མའི་རྩེ་མོ་རེ་རེ་འགོག་སླད་དུ། །

ཤེས་རིག་ལས་ཀྱི་རྣམ་གྲངས་རེ་རེ་བསླབ། །

དེས་ན་ཚེར་མ་འགོག་པའི་ཁྲལ་ལས་འདི། །

མ་ཤིའི་བར་དུ་བྲེལ་བས་བྱེད་པར་ཟད། །

ཚར་མེད་སྤང་དུ་མེད་པའི་བྲེལ་བ་འདི། །

ཀུནད་ཀྱི་སྐྱེ་བ་བླངས་པའི་དོན་སྒོར་སྣང་། །

མཁའ་དང་མཉམ་པའི་སེམས་ཀྱི་ཆ་ཤས་གཅིག །

ཤ་ཁྲག་ལས་ཀྱི་འདམ་དུ་ཚུད་པ་ནའ། །

ཚ་གྲང་བཀྲེས་སྐོམ་རེ་དོགས་འཇིགས་སྐྲག་གི། །

སྡུག་བསྔལ་འདི་ལ་ཟད་མཐའ་མྱེད་པ་སྙམ། །

འོན་ཀྱང་འབད་པ་བརྒྱ་ཡིས་བསྒྲུབས་བསྒྲུབས་པའི། །

ཤེས་རིག་དཔལ་གྱིས་བསྐྲུན་པའི་ལུས་པོ་འདི། །

ཆོས་ཉིད་གནམ་གྱི་རྒྱལ་མོའི་བཀའ་ལུང་བཞིན། །

ས་སྟེང་འདི་རུ་ལོ་ཤས་སྡོད་པར་ཟད། །

མགུར་འདི་སྐད་ཅེས་བླངས་སོ། །